April 20, 2020 nati@stander.co.za
Numeri 9 vertel hoe die Here die Israeliete deur die woestyn gelei het. Onthou, hulle blootstelling aan God was betreklik nuut. Die volk kom sopas uit slawerny. Hulle het nie vroeëre ervarings van hoe God lei of wat Hy wil hê jy moet doen nie. Hulle het op hierdie stadium nie eens ‘n Bybel nie.
In ‘n tyd soos hierdie met COVID-19, mag ons dalk ook voel of ons in ongekarteerde terrein is. Niemand het jou nog ooit voorberei hoe om jou gesin en jou werk deur ‘n pandemie te lei nie.
As daar een ding is wat mens opmerk in Numeri 9, dan is dit die absolute afhanklikheid van Moses teenoor die Here. Mense kom byvoorbeeld na hom toe met versoeke en dan sê hy vir hulle dat Hy eers by die Here sal uitvind (vers 8 en 9). Nog ‘n voorbeeld is hoe gehoorsaam hulle was aan die leiding van die Here as dit kom by die saak of hulle moet verder trek of moet oorbly.
Die Bybel brei vir etlike verse uit oor die verskynsel van die wolk wat bly hang het oor die tabernakel. Parkykeer vir ‘n paar dae, ‘n week, ‘n maand, ‘n jaar – maar partykeer ook net een aand. Die oomblik wat die wolk lig, versit die volk – ongeag of hulle nou net hier aangekom het en of al hulle bronne al uitgeput is. Hulle het absoluut staatgemaak op die leiding van die Here.
Dit is iets wat mens ook kan saamneem met ons in ‘n tyd soos COVID-19. Daar moet by ons die begeerte wees om leiding van die Here te ontvang, en die openheid om van my eie planne af te sien en Syne te aanvaar.
Luister fyn in hierdie tyd.
Previous Post1 Kon 15Next PostPsalm 66